Skote klap tydens Pta-huisbraakFoto: ER24 Kapt. Ilze Jones, woordvoerder van die polisie, het gesê ŉ huiseienaar se vrou het hom omstreeks 02:00 wakker gemaak toe sy geluide gehoor het. “Die eienaar het gaan ondersoek instel en gesien ŉ venster is oop en die diefwering is oopgedwing.” Volgens Jones het die huiseienaar sy vuurwapen gaan haal. “Hy het twee verdagtes in die erf opgemerk. Hulle het glo van een deel van die erf na ŉ ander deel gehardloop en op die huiseienaar afgekom waarna hy skote afgevuur het.” Jones het gesê een van die verdagtes is geskiet en gewond terwyl sy makker daarin kon slaag om te vlug. Ineke van Huyssteen, woordvoerder van ER24, het gesê paramedici is deur Bull-veiligheidsmaatskappy na die huis ontbied. Sy het gesê met hul aankoms op die toneel is die vermeende rower in ŉ bedding buite die huis aangetref. “Hy is in sy kop geskiet en was in ŉ ernstige toestand.” Volgens Van Huyssteen is die verdagte onder polisiebewaking na ŉ hospitaal in Tembisa geneem. Jones het gesê die polisie ondersoek ŉ saak van poging tot huisroof.